Yhdysvaltalainen julkaisu uskoo, että Venäjän rajanaapurina eläminen tekee suomalaisten elosta yhtä sodan odotusta.

Myös CNN kertoi Helsingin maanalaisesta infrastruktuurista Trumpin ja Putinin tapaamisen yhteydessä.

" Tämä pieni eurooppalainen valtio valmistautuu jo kolmanteen maailmansotaan. " Tällä otsikolla alkaa yhdysvaltalaisen New York Postin juttu Suomesta.

Kyseessä on Yhdysvaltojen neljänneksi suurin sanomalehti, joka tavoittaa noin 56 miljoonaa lukijaa kuukaudessa.

Julkaisun mukaan Suomi on tunnettu kauniista talvimaisemista, hyvästä koulutusjärjestelmästä ja Helsingistä. Lisäksi New York Post tietää meidän olevan maailman onnellisimpien ihmisten maa, joka on kuitenkin " aina valmiina sotaan " .

Tämä johtuu New York Postin mukaan Venäjästä ja jatkuvasta uhasta, jonka rajanaapurimme langettaa Suomen ylle. Jos juttua on uskominen, olemme myös täyttä päätä valmistautumassa tulevaisuudessa odottavaan konfliktiin.

Julkaisu on tulkinnut Helsingin alle rakennetun infrastruktuurin sodan esivalmisteluksi.

Parkkihalleihin, metrotunneleihin ja uimahalleihin voi tarpeen vaatiessa evakuoida vaikka koko Helsingin asukkaat, New York Post kertoo. Esimerkiksi 240 maanalaista vessaa ja suihkutila, jota voitaisiin käyttää peseytymiseen kemiallisen iskun sattuessa, oli nostettu artikkelin alkuun.

NYP kaivoi esiin myös suomettumisen

New York Post kertoo myös, että Suomen ja Venäjän välinen suhde inspiroi termin " suomettuminen " . Heti perään julkaisu kertoo, että mahdollisen sodan syttymisestä on ollut viime aikoina paljon puhetta.

Tästä New York Post ei kuitenkaan mainitse esimerkkinä meillä Suomessa käytyä keskustelua turvallisuustilanteesta ja Venäjästä, vaan Yhdysvaltojen presidentti Donald Trumpin uumoilua kolmannen maailmansodan alusta.

Trumpin mukaan se voisi syttyä, jos Yhdysvaltojen pitäisi suojella pienempää maata, kuten Montenegroa, Venäjän hyökkäykseltä.

Jutussa todetaankin, että jos Venäjä olisi kiinnostunut sotimaan lännen kanssa, Suomen asema olisi todella haavoittuvainen.

Vielä kerran keskustelu neutraaliudesta

Helsingissä aiemmin tässä kuussa järjestetty Donald Trumpin ja Venäjän presidentti Vladimir Putinin huipputapaaminen herätti keskustelun Suomen neutraaliudesta.

Maailmalla esitettiin Kylmän sodan hengessä erilaisia tulkintoja siitä, onko monelle entuudestaan melko tuntematon Suomi kallellaan kohti länttä vai itää.

Venäjän presidentti Vladimir Putin osallistui aiemmin tällä viikolla BRICS-maiden kokoukseen. EPA/AOP

Moni tuli tulokseen Suomen neutraaliudesta.

Myös New York Post pohtii maamme monivaiheista suhdetta voimakkaaseen rajanaapuriin. Jutussa sanotaan, että Suomi on pitkään etsinyt tapapainoa naapurinsa intressien ja Euroopan välillä. Tämä vaikeus selittää julkaisun mukaan sitä, miksi Suomi on osa EU:ta mutta ei Natoa.

Presidentti Sauli Niinistö kuitenkin kommentoi tapaamisen jälkimainingeissa, ettei pidä Suomea neutraalina maana. Vaikka hän ei CNN:n haastattelussa suoraan vastannutkaan kysymykseen siitä, onko Suomi itään vai länteen kallellaan, hän sanoi, ettei maa ole neutraali.